Rowerkoeël eis lewe van sakeman by vulstasieCobus Fourie is by ‘n vulstasie in Klerksdorp doodgeskiet. (Foto: Facebook) Die eienaar van ŉ vulstasie in Klerksdorp, Noordwes, is doodgeskiet toe rowers hom op die perseel oorval het. Cobus Fourie (42), ŉ pa van twee, is Maandag om 12:36 by ŉ Engen-vulstasie in Ellaton doodgeskiet. Sers. Amogelang Mabihi, polisiewoordvoerder, het gesê Fourie het uit die winkel gestap en was glo op pad na sy voertuig toe drie gewapende mans met klapmusse hom oorrompel het. “Hy is in die bors geskiet en van kontant beroof voordat die verdagtes in hul eie voertuig gevlug het,” het Mabihi gesê. Volgens haar is Fourie na die Wilmedpark-hospitaal gehaas. “Hy is by sy aankoms daar dood verklaar.” Fourie se vrou, Nicolene, het ŉ hartroerende boodskap op Facebook aan hom geskryf. “My hart is stukkend. Ek weet jy is nou op ŉ beter plek, net jammer ek en ons kids is nie saam met jou nie. Dankie vir 13 jaar saam,” het sy onder meer geskryf. “Ek het jou bitter baie lief en sal nooit ooit weer iemand so lief hê nie. Saggies rus, my lief.” Nicolene het ook diegene bedank wat die gesin in die tyd ondersteun. Honderde boodskappe van medelye is intussen op sosiale media ná Fourie se dood met sy familie gedeel. “Ek het nie woorde nie, ek het niks. Ek lê julle vanaand by Jesus neer,” lui een van die talle boodskappe. Mabihi het gesê die polisie ondersoek ŉ saak van moord en gewapende roof, maar niemand is nog in verband met die voorval aangekeer nie. Fourie se begrafnisdiens is Saterdag om 10:00 in die NG Kerk Doringkruin in Klerksdorp.